মজার ব্যাপার হলো এই অভিযানের ফলে, পরবর্তীতে যে দুটো মহাদেশের অস্তিত্ব খুঁজে পাওয়া যায় তার কোনোটির নামই কলম্বাসের নামে নয়। ইতালিয়ান বা রোমানরা এত এত ইতিহাসের জন্ম দিয়েছে যে, তারা হয়তো প্রচার করতে ভুলেই গেছে পৃথিবীর ইতিহাসের অন্যতম দুই নাবিকের জন্ম এই ইতালিতেই। একজন ক্রিস্টোফার কলম্বাস, অন্যজন অ্যামিরিগো ভেস্পুচি। কলম্বাস তার প্রথম অভিযানের পরও আরো কয়েকবার একই পথে অভিযানে গিয়েছিলেন। কিন্তু, ১৪৯৭ খ্রিস্টাব্দে স্পেনের হয়ে অভিযানে যান অ্যামিরিগো ভেস্পুচি। যদিও বর্তমানে এই অভিযানের সত্যতা সম্পর্কে সন্দেহ পোষণ করা হয়। তবে এটা ঠিক যে, আরো কিছুদিন পর বেশ কিছু অভিযানের দায়িত্বে ছিলেন অ্যামিরিগো ভেস্পুচি। ১৪৯৭ এর অভিযানে যান আর না-ইবা যান, ১৫০৭ সালে মানচিত্র নির্মাণকারী মার্টিন ওয়ার্ল্ডসিম্যুয়েলার এবং ম্যাথিয়াস রিংম্যান্ তাদের বিখ্যাত মানচিত্র ‘ইউনিভার্স্যালিস্ কসমোগ্রাফিয়া’তে অ্যামেরিগো ভেস্পুচির প্রতি সম্মান দেখিয়ে তার নামের প্রথম অংশ থেকে ‘অ্যামেরিকা’ শব্দটি সর্বপ্রথম ব্যবহার করেন। সেদিন তাদের দেয়া সেই নামেই আজও সারা বিশ্বে পরিচিত ‘অ্যামেরিকা’।